**Hai, calule !**

*Marin Mihalache*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Hai, calule, prin lume încă-o dată

Cât aripile noastre nu se rup

Până-n amurguri, calule-n amurguri

Când se desparte sufletul de trup.

Aşterne-ţi drumul putred sub potcoavă

Şi şeaua morţii, calule, sub tine

Peste pământuri vom zbura în taină

Pân’ ne vom pierde prin destine.

De vom ajunge la răscruci o vreme

Să-ţi scuturi coama trist şi să nechezi

Sfidând durerea patimii celeste

Eteric dizolvată în zăpezi.

Hai, calule, prin lume înc-o dată

Cât aripile noastre nu se rup

Până-n amurguri, calule-n amurguri

Când se desparte sufletul de trup.